Ukraina jarimani to‘lashi uchun “Gazprom”ga ikki oy muhlat berdi

Ukraina aksilmonopol qo‘mitasi “Gazprom”ni aybdor deb topgan qarori tafsilotlarini e’lon qildi. “Gazprom” olti yil davomida Ukraina hududi bo‘ylab gaz tranziti bozorida o‘zining tanholigini suiiste’mol qilib, “Naftogaz” manfaatlarini cheklab qo‘ygan, deb xabar beradi “Korrespondent.net”.

Aksilmonopol qo‘mitasi Rossiya kompaniyasini deyarli 86 milliard griven (3,27 milliard dollar) miqdorida jarimaga tortdi va bu summani ikki oy ichida to‘lash majburiyatini yukladi.
Bundan tashqari, shu muddat ichida “Gazprom” Ukrainaning aksilmonopol qonunini buzishni to‘xtatishi va “Naftogaz” bilan gaz tranziti bo‘yicha yangi asosli shartlarni kelishib olishi kerak.